Virallinen lehti nro C 386 , 11/12/1998 s. 0014



KIRJALLINEN KYSYMYS E-0399/98 esittäjä(t): Daniel Varela Suanzes-Carpegna (PPE) komissiolle (24. helmikuuta 1998) Aihe: Argentiinan uuden kalastuslain seuraukset EU:n kalastuseduille Argentiinan uusi kalastuslaki, jossa vaaditaan maan kansalaisuutta sen vesillä kalastavien yhteisyritysten omistamien kalastusalusten miehistöiltä, voi aiheuttaa erittäin vakavia seurauksia työllisyydelle ja sen vesillä kalastavien Euroopan yhteisön yhteisyritysten eduille. Voiko komissio ilmoittaa kuinka useata eurooppalaisessa omistuksessa oleville yhteisyrityksille kuuluvaa alusta ja eurooppalaista miehistöä toimenpide toteutuessaan koskee? Kuinka moni kyseisistä aluksista ja miehistöistä kalastaa nykyisen EU:n ja Argentiinan kalastussopimuksen turvin? Katsooko komissio tässä tapauksessa, että lainsäädännön muutos, joka vaikuttaa näin kouriintuntuvasti siihen tilanteeseen, jossa sopimus neuvoteltiin, on riittävä syy vastustaa sopimusta? Neuvottelivatko Argentiinan viranomaiset Euroopan komission kanssa valmisteltavan lain mukaisten uusien ehtojen soveltamisesta eurooppalaisen pääoman yhteisyritysten aluksiin? Voiko komissio ilmoittaa mihin toimenpiteisiin se on ryhtynyt ja aikoo ryhtyä ratkaistakseen vakavan ongelman, jonka Argentiinan uusi lainsäädäntö voi aiheuttaa Euroopan kalastuseduille? Komission jäsenen Emma Boninonkomission puolesta antama vastaus (2. huhtikuuta 1998) Komission käytettävissä oleva aineisto, joka sisältää ajantasaiset tiedot alusten miehistöstä, koskee sopimuksen mukaisesti perustetuille yhteisyrityksille kuuluvia aluksia. Buenos Airesissa 9. ja 10. helmikuuta 1998 järjestetyssä, sopimuksen tarkastamista varten perustetun komission ja Argentiinan yhteisen työryhmän kokouksessa tutkittiin sekakomitean hyväksymien hankkeiden toimivuutta. Tutkimuksessa todettiin, että käynnissä on 29 hanketta, joista kolme kuuluu tilapäisille yhteenliittymille. Vuonna 1997 suoritettiin muutamien sellaisten kalastusalusten miehistöä koskeva ohjeellinen tutkimus, jotka varustajat olivat siirtäneet Argentiinan hallintoon. Tutkimuksessa kävi ilmi, että 25 yhteisyritykselle kuuluvan 25 aluksen palveluksessa oli yhteensä 931 merimiestä, joista 639 oli argentiinalaisia, 262 yhteisön kansalaisia ja 30 muiden maiden kansalaisia. Uusi yleinen kalastuslaki ei koske tilapäisiä yhteenliittymiä, sillä sopimuksen liitteessä II olevan H kohdan mukaan tilapäisille yhteenliittymille kuuluvissa aluksissa vähintään 30 prosenttia miehistön jäsenistä on oltava argentiinalaisia. Koska sopimus ei sisällä mitään yhteisyrityksiä koskevaa vastaavaa määräystä ja kyseiset yritykset ovat argentiinalaisia oikeudellisia yhteisöjä, ne ovat Argentiinan voimassa olevan lainsäädännön alaisia. Komissio seuraa kuitenkin tarkkaavaisesti kalastuspolitiikan kehitystä Argentiinassa. Tässä yhteydessä Argentiinan viranomaiset ja komissio ovat keskustelleet useaan kertaan uuden yleisen kalastuslain ja Argentiinan hallituksen äskettäin hyväksymien säilyttämistoimenpiteiden mahdollisista yhteisyrityksiä ja tilapäisiä yhteenliittymiä koskevista vaikutuksista. Sopimuksen tarkastamista varten perustetun komission ja Argentiinan yhteisen työryhmän on määrä saada työnsä päätökseen ennen huhtikuun lopussa tai toukokuun alussa 1998 järjestettävää sekakomitean kokousta. Näitä kysymyksiä käsitellään sekä työryhmässä että sekakomiteassa.